До
ОБЩИНСКИ СЪВЕТ 
КРУМОВГРАД
ДОКЛАДНА ЗАПИСКА
от
Себихан Керим Мехмед – кмет на Община Крумовград
ОТНОСНО: Приемане на решение за увеличаване на капитала на „Общинско дружество Крумовица“ ЕООД, ЕИК 206677598, чрез непарична вноска – вземане на Община Крумовград срещу дружеството
ДАМИ И ГОСПОДА ОБЩИНСКИ СЪВЕТНИЦИ,
„Общинско дружество Крумовица“ ЕООД, ЕИК 206677598, е еднолично дружество с ограничена отговорност със седалище и адрес на управление: гр. Крумовград, ул. „Трети март“ № 3, ет. 3, ст. 10. Капиталът на дружеството е изцяло собственост на Община Крумовград, като правата на едноличния собственик се упражняват от Общински съвет – Крумовград. Това е предвидено и в чл. 13, ал. 2 от действащия учредителен акт.
Дружеството е публично предприятие, доколкото капиталът му е изцяло общинска собственост. Правата на собственост на общините в общинските публични предприятия се упражняват от съответния общински съвет.
С Решение № 411, прието с Протокол № 24 от 14.10.2021 г., Общински съвет – Крумовград е предоставил от бюджета на Община Крумовград на дружеството безлихвени парични средства в размер на 50 000 лв. като допълнителна парична вноска при временна необходимост. Със същото решение дружеството е било задължено да възстанови получената сума в срок до три години, считано от получаването ѝ.
Сумата е предоставена на дружеството на 09.12.2021 година въз основа на платежно нареждане и от банковото извлечение е видно, че сумата е получена на 09.12.2021 година. Срокът за възстановяване е изтекъл на 09.12.2024 година. Към датата на настоящата докладна записка сумата не е възстановена на Община Крумовград, поради което общината притежава вземане срещу дружеството в размер на 50 000 лв., съответно 25 564,59 евро след превалутиране.
Управителят на дружеството е изпратил докладната записка, в която е посочил, че възстановяването на средствата ще доведат до сериозен дефицит и ще застрашат оперативното функциониране на дружеството. Управителят на „Общинско дружество Крумовица“ ЕООД, град Крумовград е предложил два варианта за разглеждане от Общинския съвет, а именно:

1.Опрощаване на дълга - трансформиране на задължението в безвъзмездно финансиране за покриване на натрупани загуби или чрез отписване по законовия ред с цел стабилизиране на баланса на дружеството.

2. Удължаване на срока за изплащане - предоговаряне на условията и удължаване с нов период от три или пет години от първоначалния срок с възможност за разсрочено плащане на равни годишни вноски.

Служители от финансовата дирекция на общината не са изразили съгласие с предложените варианти, като са аргументирали своето становище, че те не са подходящи, съгласно Закона за публичните финанси и данъчното законодателство.
Вземането на Община Крумовград може да бъде предмет на непарична вноска в капитала на дружеството. Търговският закон изрично урежда вноската на вземане, като при вземане срещу самото дружество не се изисква отделно съобщаване на длъжника за прехвърлянето. 
Предлаганата операция не представлява ново предоставяне на бюджетни средства и не следва да бъде оформяна като прихващане на парична вноска. Предмет на вноската е съществуващото имуществено право – вземането на общината срещу дружеството. Това вземане се внася срещу увеличаване на капитала.
Капитализирането на вземането следва да бъде извършено при спазване на процедурата за непарична вноска. Вноската в дружество с ограничена отговорност се оценява от три независими вещи лица, назначени по съответния ред. Заключението трябва да съдържа описание на вноската, метода на оценяване, получената оценка и съответствието ѝ с размера на дела от капитала. Паричната оценка, посочена в учредителния акт, не може да бъде по-висока от оценката на вещите лица. 

След въвеждането на еврото сумата от 50 000 лв. се превалутира чрез деление на пълната стойност на официалния курс 1 евро = 1,95583 лв. и се закръглява до втория знак след десетичната запетая. Получава се стойност 25 564,59 евро. При вписан капитал от 73 626,03 евро новият капитал би възлизал на 99 190,62 евро, ако оценката на вещите лица и приетата стойност на вноската са 25 564,59 евро. 

Окончателният размер на увеличението следва да бъде определен съобразно заключението на трите вещи лица. Ако оценката се различава от 25 564,59 евро, в окончателното решение и в изменената редакция на учредителния акт следва да бъде посочена оценената и приета стойност, но не стойност, по-висока от експертната оценка. 

Увеличаването на капитала и изменението на учредителния акт са въпроси от компетентността на едноличния собственик на капитала. При ЕООД тези въпроси се решават от едноличния собственик, а правата на общината като собственик в общинското публично предприятие се упражняват от Общинския съвет.

С оглед изложеното, на основание Предвид изложеното и на основание чл. 21, ал. 1, т. 8 и ал. 2 ЗМСМА, чл. 2, ал. 1, т. 1 ЗПП, чл. 65, ал. 1 ППЗПП, чл. 72, чл. 73, ал. 3, чл. 137, ал. 1, т. 1 и т. 4, чл. 147, ал. 2, чл. 148 и чл. 140, ал. 3 и ал. 4 ТЗ, чл. 11–13 ЗВЕРБ, чл. 13 и чл. 18 от Учредителния акт на „Общинско дружество Крумовица“ ЕООД, предлагам Общински съвет - Крумовград да разгледа и приеме следното проекто
Р Е Ш Е Н И Е :

1. Приема за установено, че Община Крумовград притежава вземане срещу „Общинско дружество Крумовица“ ЕООД, ЕИК 206677598, произтичащо от предоставените по Решение № 411, прието с Протокол № 24 от 14.10.2021 г. на ОбС - Крумовград, безлихвени парични средства като допълнителна парична вноска при временна необходимост. Вземането е с главница 50 000 лв., съответно 25 564,59 евро след превалутиране, възникнало при предоставяне на сумата на 09.12.2021 г. и станало изискуемо на 09.12.2024 г., като към 19.08.2026 г. не е погасено. Данните се удостоверяват с приложените към настоящата докладна документи: Решение № 411, прието с Протокол № 24 от 14.10.2021 г. на ОбС – Крумовград и платежно нареждане от 09.12.2021 г.
2. Приема по принцип вземането по т. 1 като непарична вноска на Община Крумовград в капитала на „Общинско дружество Крумовица“ ЕООД, при спазване на изискванията на чл. 72 и чл. 73 ТЗ. 

3. Определя предметът на непаричната вноска да бъде вземането на Община Крумовград срещу „Общинско дружество Крумовица“ ЕООД, описано в т. 1, без включване на бъдещи лихви, неустойки или други вземания, освен ако те са изрично установени и включени в заключението на вещите лица и в окончателното решение.
4. Възлага на кмета на Община Крумовград или оправомощено от него лице да подпише и представи необходимите документи за назначаване на три независими вещи лица за оценка на непаричната вноска по чл. 72, ал. 2 ТЗ и да осигури предоставянето на необходимите документи на вещите лица.
5. След изготвяне на заключението на вещите лица Общински съвет – Крумовград да приеме отделно решение на едноличния собственик на капитала за:

⦁ приемане на окончателната парична оценка на вземането;

⦁ увеличаване на капитала чрез увеличаване стойността на съществуващите дялове по чл. 148, ал. 1, т. 1 ТЗ, освен ако от актуалното вписване или от техническите изисквания следва избор на друг способ;

⦁ изменение на чл. 9, ал. 1 от Учредителния акт;

⦁ приемане на актуализирана редакция на Учредителния акт.
6. Като работна стойност на увеличението се посочва 25 564,59 евро, представляващи превалутираната стойност на вземането от 50 000 лв. по официалния курс. Тази стойност се прилага в окончателното решение само ако не надвишава оценката на вещите лица и е приета от Община Крумовград като вносител.
7. Упълномощава кмета на Община Крумовград да подпише от името на Община Крумовград отделното писмено съгласие за извършване на непаричната вноска, с описание на вземането, при нотариална заверка на подписа, ако такава бъде изискана от нотариуса или длъжностното лице по регистрацията.
8. Възлага на Гюрсел Ахмед Гюслю - управител на „Общинско дружество Крумовица“ ЕООД – след приемане на окончателното решение и подписване на изменената редакция на Учредителния акт да извърши всички необходими действия по заявяване на промяната за вписване в ТРРЮЛНЦ, включително да подаде заявление по образец А4 и да представи изискуемите приложения.
9. Указва, че операцията по т. 2–8 представлява внасяне на вземане като непарична вноска срещу увеличение на капитала и не представлява ново бюджетно плащане, опрощаване на задължението или прихващане на парична вноска.
10. Всички разходи по  увеличаване на капитала на „Общинско дружество Крумовица“ ЕООД, чрез непарична вноска – вземане на Община Крумовград срещу дружеството, да бъдат поети от бюджета на Община Крумовград.

Настоящото решение да бъде изпратено на управителя на „Общинско дружество Крумовица“ ЕООД.

Внесъл:       ……………/п/………………
/ Себихан Керим Мехмед – кмет на Община Крумовград / 
Приложения:

1. Заверен препис от Решение № 411, прието с Протокол № 24 от 14.10.2021 г.;

2. Документ за предоставяне на сумата от 50 000 лв.;

3. Актуален Учредителен акт;

Изготвил: ………/п/……..

/В.Пехливанова/
Съгласувал:     /п/

/В..Хаджиева/

